
    Du eier ikke en bok når du har kjøpt den.
   

   
    Du eier den når den har truffet deg
   

   
    på en slik måte at den er blitt din.
   

   
    At det fins en resonans i den
   

   
    som får deg til å se noe, høre noe, forstå noe.
   

   
    Som gir deg lyst til å gjøre noe.
   

   
    
     Jon-Roar Bjørkvold,
    
    
     Det musiske mennesket
    
    
     (1989)
    
   

  

 
  
   
    
     Forord
    
   

   
    Denne boka er blitt til takket være en rekke inspirerende samtaler med engasjerte lærere og skolefolk i mange år.
    
     Takk for praten alle sammen!
    
   

   
    
    
    Jeg har grepet små og store muligheter, og møtt gode hjelpere som har tipset meg om veien videre.
   

   
    Jeg vil rette en stor takk til alle som har hjulpet meg i ulike faser av arbeidet med boka. Professor Kristin Helstad ved UiO ga meg troen på å dele engasjementet mitt med flere, Skrivesenteret åpnet ulike dører, og kommunikasjonssjef Hege Lunde hos Kopinor ga meg konkret veiledning i oppstarten. Avdelingsleder Kari Kristiansen ved Grøtvedt skole har lest, kommentert og dyttet arbeidet framover i krevende faser. Kjersti Rognes Solbu har gitt konstruktiv og grundig rettledning i sluttfasen. Takk til Fagbokforlaget som ga meg stipend og trodde på prosjektet, og til redaktør May Helene Solberg for den uvurderlige jobben med å få idémylderet mitt inn i leselige former.
   

   
    Takk til Hege Søgaard, Alf Gunnar Eritsland, Liv Kristin Rasmussen, Mari Berg og Sandra Nielsen fra tiden ved Skullerud ungdomsskole, Kari Kleivdal, Anders Hermstad, Solbjørg Øvretveit, Hilde Langballe, Jo Inge Johansen Frøytlog og Grete Alternes ved Nordseter ungdomsskole, og Ruth Vaaler Thorvaldsen, Aina Salberg, Geir Olav Kinn, Merete Gimle Labråten og Ragnhild Vaaler Furulund ved Mysen videregående. En ekstra takk går til Jannicke Boug og Trine Foyn for oppmuntring og alltid inspirerende pedagogisk prat. Jeg vil også takke Omar Mekki, som engasjerte meg som skrivelærer på
    
     Guttas Campus
    
    . En varm takk går til datteren min Pernille og lille Elian, som har fått hodet mitt ut av skriveboblen.
   

   
    Den største takken går til alle elever jeg har møtt; skrivere som har overbevist meg om at tekster må ut av klasserommet. Jeg vil særlig takke alle som har latt meg gjengi tekster i denne boka.
   

   
    Mysen, 15. januar 2021
   

   
    Merete Henden

    En lang vei mot ferdig bok
   

   
    I 1998 var jeg ferdig utdannet lærer og klar til å ta fatt på verdens viktigste jobb.
    
     Ferdig
    
    
     utdannet
    
    er ikke helt riktig, for det blir jeg forhåpentligvis aldri! For seks år siden bestemte jeg meg for å skrive mer, for to år siden begynte jeg å dele dikt og andre tekster i sosiale medier, og nå har drømmen om å publisere bok gått i oppfyllelse. Jeg er en bedre skrivelærer i dag fordi jeg vet hvor krevende og givende det er å skrive.
   

   
    Etter avsluttet allmennlærerutdannelse ved HiO (OsloMet) i 1998 har jeg tatt videreutdanning innen literacy ved siden av jobb for å bli en bedre lærer. I 2013 studerte jeg ved NTNU –
    
     Lese for å lære
    
    – og ble inspirert av Henning Fjørtoft til å videreutvikle skriveinteressen min. Så gikk veien til Skrivesenteret (NTNU) –
    
     Skriving i alle fag
    
    – og deretter
    
     Formidling av samtidslitteratur
    
    ved Norsk barnebokinstitutt. Gjennom fordypning i lese- og skrivedidaktikk ved disse ulike institusjonene har jeg brukt forskning til å reflektere over og endre praksisen min.
   

   
    I tillegg til formell videreutdanning, har jeg vært med på læringseventyret
    
     Guttas Campus
    
    og sett og lært hvordan personlige egenskaper – karaktertrekk – påvirker all læring.
   

   
    De ulike elevtekstene i denne boka har jeg samlet på i en årrekke, og de er hentet fra både ungdomsskole og videregående skole. Elevene som har forfattet disse tekstene har stått på ulike trinn i motivasjonstrappa. Ofte har jeg tenkt at de fortjener flere lesere enn meg. Forhåpentligvis kan de fungere som eksempel­tekster som vil inspirere deg og elevene dine til å skrive og dele tekster med andre. En lærer som demonstrerer hvorfor det er nødvendig å skrive, vil være en troverdig skrivelærer. Derfor har jeg også tatt med tekster fra noen lærere og egne tekster i ulike sjangre. Alle tekster uten oppgitt forfatter er mine egne. Kanskje kan de inspirere deg til å dikte litt på egen hånd? Jo mer vi skriver og jo flere sjangre vi behersker, jo lettere vil det være å få elevene til å gjøre det samme. For å modellere skriving er det viktig at vi både tør og kan vise hva det vil si å jobbe med tekster.
   

   
    Da jeg tok videreutdanning ved Skrivesenteret, startet vi med 15 minutters skriving ved hjelp av ulike
    
     skrivestartere
    
    hver dag. Følelsen av å mislykkes og å ikke være god nok gikk hånd i hånd med skrive­glede og små museskritt mot mestring og magi. Jeg ble overbevist om at skriving må ufarliggjøres ved å få opp «skrivekondisen» gjennom å øve – helst hver dag.

    Ideen om å lage og dele skrivestartere i sosiale medier ble sådd blant inspirerende medstudenter og dyktige ansatte ved Skrivesenteret. På Instagram og Facebook finner du
    
     Skrivelæreren
    
    , som jeg startet i 2018 for å fremme skriveglede og økt skrivekondis. I skrivende stund ligger det 500 skrivestartere lett tilgjengelig der. Dette er korte sammensatte tekster og spørsmål som forhåpentligvis kan hjelpe elever og andre i gang med å skrive. De fleste skrivestarterne er relatert til bærebjelkene i fagfornyelsen og egner seg derfor i flere fag enn norsk. Skrivestarterne er utviklet med henblikk på å fremme både kritisk tenkning og kreativitet, og de kan utdypes, begrunnes og forklares. I kommentarfeltet kan alle som ønsker det, legge inn en kort tekst og lese hverandres innlegg. For å ha kontroll over hva som deles, er gruppa lukket, og man må sende en forespørsel for å bli medlem. Her skal det oppleves trygt for alle å dele tekster.
   

   
    
     På engelsk kalles det
     
      writing prompts
     
     , og du finner mange eksempler på nettet.
     
      Skrivelæreren
     
     er ei lukket gruppe der det hver uke legges ut nye skrive­startere:
     
      https://www.facebook.com/​​­groups/​​­6722834​­79795409/​
     
    

   

   
    
    
    Kanskje du får lyst til å lage egne sammensatte tekster og skrivestartere sammen med elevene dine? Multimodalitet er viktig for å ta i bruk flere sanser og stimulere kreativiteten. Det kan starte med at man tar bilder, syr sammen korte dikt og lager åpne spørsmål.
   

   
    Her er et eksempel på en skrivestarter. Det er en sammensatt tekst, med bilde av tre fargeblyanter og et enkelt dikt. Dette fungerer som igangsetter til spørsmålet «Hva eller hvem påvirker valgene dine?».

     Mysen videregående skole har vært arbeidsplassen min de siste seks årene. Ved hver inngang står det svære treblyanter i alle regnbuens farger. De er laget av design- og håndverkselever ved skolen, og gir alle en gledelig velkomst hver morgen: Ny dag – nye mulig­heter for å skrive!

